Véget ér a DVD-k diadalmenete
A korábbi években meredeken emelkedő DVD-bevételek növekedése tavaly lelassult: a 2003-as 30 százalékkal szemben csak 8,5 százalékos volt a 2004-es bővülés. A 24,1 milliárd dolláros USA-piac lassan telítődik, ráadásul egyre nagyobb a kalózkodás jelentette fenyegetés is – írja a Financial Times Deutschland.
A mozijegyekből származó bevétel tavaly stagnált, a kölcsönzők bevétele pedig 8 milliárd dollár alá esett, így ténylegesen a 15 százalékkal, 16,1 milliárd dollárra kapaszkodó kiskereskedelmi DVD-eladások hozták a növekedést - írja a lap beszámolója alapján a Világgazdaság.
A kereslet meglódulását a stúdiók igyekeztek is alaposan kihasználni: egyre-másra jelentették meg a régi klasszikus produkciók DVD-változatait, ami korábban csak a zenei kiadványoknál volt szokásban. A másik slágerből, a televíziós sorozatokból tavaly 2 milliárd dolláros forgalmat hoztak ezek a termékek.

Az aranykor azonban a lap szerint hamarosan véget érhet. A boltokban már látványos árszínvonal-visszaesést regisztrálnak, mivel a drogériák és a szupermarketláncok is nyomott áron igyekeznek nagy mennyiségű műsoros adathordozót értékesíteni. Szaporodnak a kedvezményes DVD-melléklettel megjelenő különböző filmmagazinok is.

Az árak esésével a kiadók jövedelemtermelő képességének megőrzéséhez az értékesített volument kellene tovább emelni, de ennek a telítődés határt szab. Egy esetleges áremelés viszont szakértők szerint a zenei kiadványokéhoz hasonló helyzetet teremthet, vagyis drasztikusan megnőhet a kalózmásolatok száma.